CELEX: 32018D0499
Language: hr
Date: 2018-03-20 00:00:00
Title: Provedbena odluka Komisije (EU) 2018/499 оd 20. ožujka 2018. o osnivanju Europske infrastrukture otvorenih platformi za pretraživanje za Konzorcij europskih istraživačkih infrastruktura u području kemijske biologije (EU-OPENSCREEN ERIC) (priopćeno pod brojem dokumenta C(2018) 1482) (Tekst značajan za EGP. )

26.3.2018   
            
            
               HR
            
            
               Službeni list Europske unije
            
            
               L 82/8
            
         PROVEDBENA ODLUKA KOMISIJE (EU) 2018/499
   оd 20. ožujka 2018.
   o osnivanju Europske infrastrukture otvorenih platformi za pretraživanje za Konzorcij europskih istraživačkih infrastruktura u području kemijske biologije (EU-OPENSCREEN ERIC)
   
      
         (priopćeno pod brojem dokumenta C(2018) 1482)
      
   
   (Vjerodostojni su samo tekstovi na češkom, engleskom, finskom, latvijskom, njemačkom, poljskom, španjolskom i švedskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
   budući da:
   
               (1)
            
            
               Češka, Finska, Njemačka, Latvija, Norveška, Poljska i Španjolska zatražile su od Komisije da osnuje Europsku infrastrukturu otvorenih platformi za pretraživanje za Konzorcij europskih istraživačkih infrastruktura u području kemijske biologije (EU-OPENSCREEN ERIC). Dogovorile su se da će Njemačka biti država članica domaćin EU-OPENSCREEN ERIC-a.
            
         
               (2)
            
            
               Uredba (EZ) br. 723/2009 uključena je u Sporazum o Europskom gospodarskom prostoru (EGP) Odlukom Zajedničkog odbora EGP-a br. 72/2015 (2).
            
         
               (3)
            
            
               Komisija je u skladu s člankom 5. stavkom 2. Uredbe (EZ) br. 723/2009 ocijenila zahtjev i zaključila da ispunjuje uvjete utvrđene u toj uredbi.
            
         
               (4)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 20. Uredbe (EZ) br. 723/2009,
            
         DONIJELA JE OVU ODLUKU:
   Članak 1.
   1.   Osniva se Europska infrastruktura otvorenih platformi za pretraživanje za Konzorcij europskih istraživačkih infrastruktura u području kemijske biologije pod nazivom „EU-OPENSCREEN ERIC”.
   2.   Temeljni elementi Statuta EU-OPENSCREEN ERIC-a utvrđeni su u Prilogu.
   Članak 2.
   Ova je Odluka upućena Češkoj Republici, Saveznoj Republici Njemačkoj, Kraljevini Španjolskoj, Republici Latviji, Republici Poljskoj, Republici Finskoj i Kraljevini Norveškoj.
   
      Sastavljeno u Bruxellesu 20. ožujka 2018.
      
         
            Za Komisiju
         
         Carlos MOEDAS
         
            Član Komisije
         
      
   
   
      (1)  SL L 206, 8.8.2009., str. 1.
   
   
      (2)  Odluka Zajedničkog odbora EGP-a br. 72/2015 od 20. ožujka 2015. o izmjeni Protokola 31 uz Sporazum o EGP-u, o suradnji u posebnim područjima izvan četiriju sloboda (SL L 129, 19.5.2016., str. 85.).
   
      PRILOG
      
         TEMELJNI ELEMENTI STATUTA EU-OPENSCREEN ERIC-a
      
      
         Sljedeći članci i stavci članaka Statuta EU-OPENSCREEN ERIC-a temeljni su elementi u skladu s člankom 6. stavkom 3. Uredbe (EZ) br. 723/2009
      
      1.   Zadaće i aktivnosti
      
      (članak 3. Statuta EU-OPENSCREEN ERIC-a)
      
                  1.
               
               
                  EU-OPENSCREEN ERIC uspostavlja, vodi i razvija europsku raspoređenu istraživačku infrastrukturu koja se sastoji od platformi za pretraživanje kao i od objekata u područjima biologije i kemije kako bi se istraživačima olakšao pristup resursima, alatima i tehnologijama te pružila potpora visokokvalitetnom istraživanju molekularnih mehanizama bioloških procesa.
               
            
                  2.
               
               
                  EU-OPENSCREEN ERIC djeluje na negospodarskoj osnovi. EU-OPENSCREEN ERIC može obavljati ograničene gospodarske aktivnosti pod uvjetom da su one blisko povezane s njegovom glavnom zadaćom te da ne ugrožavaju njezino ispunjenje.
               
            
                  3.
               
               
                  EU-OPENSCREEN ERIC u svrhu ispunjenja svoje zadaće poduzima i koordinira, među ostalim, sljedeće aktivnosti:
                  
                              (a)
                           
                           
                              razvoj, izgradnju i održavanje europske zbirke spojeva u području kemijske biologije;
                           
                        
                              (b)
                           
                           
                              razvoj, izgradnju i održavanje središnje baze podataka rezultata pretraživanja;
                           
                        
                              (c)
                           
                           
                              izgradnju i održavanje središnjeg ureda za aktivnosti koordiniranja;
                           
                        
                              (d)
                           
                           
                              organiziranje i koordiniranje visokokvalitetnih infrastrukturnih usluga uz potporu usklađenih postupaka i standarda kvalitete;
                           
                        
                              (e)
                           
                           
                              omogućivanje djelotvornog pristupa resursima i uslugama EU-OPENSCREEN ERIC-a i njegovih partnerskih lokacija za znanstvenike u skladu s pravilima definiranima u ovom Statutu;
                           
                        
                              (f)
                           
                           
                              uspostavljanje suradnje s drugim europskim i međunarodnim istraživačkim infrastrukturama kako bi služio istraživačkoj zajednici u rješavanju pitanja povezanih s interdisciplinarnim istraživanjima;
                           
                        
                              (g)
                           
                           
                              širenje alata i podataka za javnu upotrebu;
                           
                        
                              (h)
                           
                           
                              uključivanje u razmjenu s relevantnim granama industrije ne dovodeći u pitanje članak 3. stavak 2. Uredbe (EZ) br. 723/2009.
                           
                        
            2.   Zakonsko sjedište EU-OPENSCREEN ERIC-a
      
      (članak 1. stavak 2. Statuta EU-OPENSCREEN ERIC-a)
      Zakonsko sjedište EU-OPENSCREEN ERIC-a nalazi se u Berlinu u Njemačkoj.
      3.   Naziv
      
      (članak 1. stavak 1. Statuta EU-OPENSCREEN ERIC-a)
      Osniva se „EU-OPENSCREEN ERIC”, Europska infrastruktura otvorenih platformi za pretraživanje za kemijsku biologiju. EU-OPENSCREEN ima pravni oblik Konzorcija europskih istraživačkih infrastruktura (ERIC), dalje u tekstu „EU-OPENSCREEN ERIC”.
      4.   Trajanje
      
      (članak 28. stavak 1. Statuta EU-OPENSCREEN ERIC-a)
      EU-OPENSCREEN ERIC osniva se na neodređeno vrijeme.
      5.   Likvidacija
      
      (članak 28. stavak 2. do članka 28. stavka 5. Statuta EU-OPENSCREEN ERIC-a)
      
                  1.
               
               
                  Likvidacija EU-OPENSCREEN ERIC-a provodi se na temelju odluke skupštine članova u skladu s člankom 14. stavkom 6. ili kada broj članova padne ispod minimalnog broja utvrđenog u članku 9. Uredbe (EZ) br. 723/2009.
               
            
                  2.
               
               
                  Bez nepotrebnog odlaganja, a u svakom slučaju u roku od deset dana nakon donošenja odluke o likvidaciji EU-OPENSCREEN ERIC-a, EU-OPENSCREEN ERIC obavješćuje Europsku komisiju o toj odluci.
               
            
                  3.
               
               
                  Sredstva preostala nakon otplate dugova EU-OPENSCREEN ERIC-a raspodjeljuju se među članovima i promatračima u trenutku raspuštanja razmjerno njihovoj akumuliranoj godišnjoj članarini u EU-OPENSCREEN ERIC-u.
               
            
                  4.
               
               
                  EU-OPENSCREEN ERIC prestaje postojati na dan kada Europska komisija objavi odgovarajuću obavijest u Službenom listu Europske unije.
               
            6.   Odgovornost
      
      (članak 20. Statuta EU-OPENSCREEN ERIC-a)
      
                  1.
               
               
                  Odgovornost članova i promatrača za dugove EU-OPENSCREEN ERIC-a ograničava se na njihove pojedinačne doprinose.
               
            
                  2.
               
               
                  EU-OPENSCREEN ERIC poduzima odgovarajuće i razmjerne mjere osiguranja za pokriće specifičnih rizika za izgradnju i rad EU-OPENSCREEN ERIC-a.
               
            7.   Politika pristupa
      
      (članak 22. Statuta EU-OPENSCREEN ERIC-a)
      
                  1.
               
               
                  EU-OPENSCREEN ERIC odobrava korisnicima pristup uslugama i resursima u skladu s politikom utvrđenom u Prilogu 3. Statutu.
               
            
                  2.
               
               
                  Postoje različite kategorije korisnika. Skupština članova odlučuje o različitim naknadama i opsegu pristupa za te kategorije.
               
            8.   Politika znanstvenog vrednovanja
      
      (članak 17. Statuta EU-OPENSCREEN ERIC-a)
      
                  1.
               
               
                  Znanstveni i etički savjetodavni odbor sastoji se od neovisnih i međunarodno priznatih znanstvenika i/ili stručnjaka koji djeluju na samostalnoj osnovi.
               
            
                  2.
               
               
                  Znanstveni i etički savjetodavni odbor pruža savjete o svim pitanjima uključujući etička pitanja koje je zatražila skupština članova. Dodatne pojedinosti utvrđuju se u poslovniku.
               
            
                  3.
               
               
                  Skupština članova imenuje članove znanstvenog i etičkog savjetodavnog odbora na tri godine. Skupština članova može ih jednom ponovno imenovati na isto razdoblje.
               
            9.   Politika širenja podataka
      
      (članak 24. Statuta EU-OPENSCREEN ERIC-a)
      Korisnici usluga i resursa EU-OPENSCREEN ERIC-a objavljuju rezultate svojih istraživanja u središnjoj bazi podataka EU-OPENSCREEN ERIC-a nakon razdoblja počeka od dvije godine. Na zahtjev se može odobriti produljenje do ukupno najviše tri godine. Bez obzira na to, postojeća prava i obveze moraju se poštovati.
      10.   Prava intelektualnog vlasništva
      
      (članak 25. Statuta EU-OPENSCREEN ERIC-a)
      
                  1.
               
               
                  Pojam „intelektualno vlasništvo” tumači se u skladu s člankom 2. Konvencije o osnivanju Svjetske organizacije za intelektualno vlasništvo, koja je potpisana 14. srpnja 1967.
               
            
                  2.
               
               
                  EU-OPENSCREEN ERIC može imati prava intelektualnog vlasništva kad god doprinos EU-OPENSCREEN ERIC obuhvaća inovativni postupak. Dodatne pojedinosti u odnosu na politiku zaštite prava intelektualnog vlasništva navode se u Prilogu 4. Statutu i u poslovniku.
               
            
                  3.
               
               
                  Prihodi ostvareni od intelektualnog vlasništva EU-OPENSCREEN ERIC-a upotrebljavaju se za aktivnosti EU-OPENSCREEN ERIC-a do praga utvrđenog u poslovniku. Upotreba prihoda iznad tog praga podliježe odluci skupštine članova.
               
            
                  4.
               
               
                  Nijednu odredbu ovog Statuta ne treba tumačiti kao pokušaj izmjene područja primjene i primjene prava intelektualnog vlasništva i sporazuma o raspodjeli koristi, utvrđenih na temelju relevantnih zakona i propisa članova i promatrača te međunarodnih sporazuma u kojima su oni stranka.
               
            11.   Politika zapošljavanja
      
      (članak 26. Statuta EU-OPENSCREEN ERIC-a)
      
                  1.
               
               
                  EU-OPENSCREEN ERIC poslodavac je koji pruža jednake mogućnosti. Za svako slobodno radno mjesto EU-OPENSCREEN ERIC odabire najboljeg kandidata. Na politiku zapošljavanja EU-OPENSCREEN ERIC-a primjenjuju se zakoni zemlje u kojoj je osoblje zaposleno.
               
            
                  2.
               
               
                  Postupci odabira za radna mjesta u EU-OPENSCREEN ERIC-u transparentni su, nediskriminirajući te se poštuju načela jednakih mogućnosti. Pronalaženje i zapošljavanje osoblja ne smiju biti diskriminirajući.
               
            12.   Politika javne nabave
      
      (članak 27. stavci 1. i 2. Statuta EU-OPENSCREEN ERIC-a)
      
                  1.
               
               
                  EU-OPENSCREEN ERIC s kandidatima i ponuditeljima za nabavu postupa jednako i bez diskriminacije, bez obzira na to imaju li poslovni nastan u Europskoj uniji. U svim postupcima nabave poštuju se načela transparentnosti, nediskriminacije i tržišnog natjecanja. Javna nabava inovacija može se uvrstiti kao kriterij. Dodatne pojedinosti utvrđuju se u poslovniku.
               
            
                  2.
               
               
                  Nabavom koju provode partnerske lokacije kako je definirano u članku 11. poštuju se potrebe, tehnički zahtjevi i specifikacije EU-OPENSCREEN ERIC-a koje izdaju nadležna tijela. Dodatne pojedinosti utvrđuju se u poslovniku. Sporazum između partnerske lokacije i EU-OPENSCREEN ERIC-a sadržava odgovarajuću odredbu.